《送李户曹官满还江宁》
宋代·陈舜俞

去程牢落且徘徊，听我高吟侑一杯。
皦日心胸无愧耻，青衫颜色任尘埃。
秦淮形胜多人物，晋室风流入草莱。
归到江山聊洗眼，下僚应不久沉才。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。